苏轼
林子中以诗寄文与可及余与可既殁追和其韵
斯人所甚厌，投畀每不受。
欲其少须臾，夺去惟恐后。
云谁尸此职，无乃亦假守。
赋才有巨细，无异斛与斗。
胡不安其分，但听物所诱。
时来各飞动，意合无妍丑。
坐令鸡栖车，长载朱伯厚。
平生无一旅，既死咤万口。
自闻与可亡，胸臆生堆阜。
悬知临绝意，要我一执手。
相望五百里，安得自其牖。
遗文付来哲，后事待诸友。
伶俜嵇绍孤，老病孟光偶。
世人贱目见，争笑千金帚。
君诗与楚词，识者当有取。
但知爱墨竹，此叹吾已久。
故人多厚禄，能复哀君否。
不见林与苏，饥寒自奔走。